Paraku ei ole leidnud ma viisi, kuidas jõuludes saaks olla vaid see, mida ma naudin ja mis mind rõõmsaks teeb.  Eelmisel aastal sõitsin kohe peale jõule ära Indiasse ja see aitas mul selle imeliku aja üle elada.  Sel aastal olen viimased nädalad pea liiva alla pistnud, nagu lootes, et siis läheb see aeg minust lihtsalt mööda. Rumal tüdruk, muidugi ei lähe… nüüd on aga ka lootusetult hilja hakata ise  kingitusi meisterdama. Neis oleks vähemalt tõelist armastuse hingust…  Mulle ei meeldi üldse see poolkohustulik kingituste tegemine. Ja kui kingi saad ja vastu pole anda, siis on ka kuidagi kohmetu… Paar aastat tagasi tõi mulle üks tollane sõber kingi ja mulle tundus, et ta oli pettunud, et mul talle kohe vastu anda polnud   Võibolla see vaid tundus nii, kuid hiljem temaga suheldes oli mul  vahel tunne, et ta ootas vastukingitust ikka veel ka uuel aastal… Kas see oli üks põhjus, miks meie suhted lõpuks sassi läksid? Ei tea…